רותם כהן

רותם כהן (נולד ב-13 באפריל 1980) הוא זמר, פזמונאי ומלחין ישראלי, היוצר מוזיקה בעלת מוטיבים ומקצבים לטיניים. כהן כתב והלחין להיטים רבים לאמנים ידועים ואף זכה בפרס אקו"ם בשנת 2012 עם השיר "כשאחר" שהלחין לאייל גולן. ב-2015 זכה בפרס "תגלית השנה" ובפרס אקו"ם, הפעם כאמן מבצע. בדצמבר 2017 הוציא יחד עם זמר הפופ הלטיני אנריקה איגלסיאס, את הגרסה העברית לשיר "Subeme La Radio" ("תגבירו את הרדיו").

 קורות חיים 

 שנותיו הראשונות 
כהן נולד וגדל בעיר לוד, בן שני בין ארבעה אחים. אביו מיכאל הוא מהנדס מכונות בתעשייה האווירית, ואמו נורית עובדת במחלקת הרווחה בעיר. עוד מימי ילדותו בבית הוריו נחשף כהן למוזיקה לטינית של אמנים כמו חוליו איגלסיאס, אנריקו מסיאס ואחרים וכן לסגנונות רוק ופולק קלאסיים של יוצרים כגון לאונרד כהן, מרסדס סוסה, סזריה אבורה ואחרים. למד בתיכון רמלה-לוד.

בצבא שירת בלהקת פיקוד העורף ועם שחרורו נרשם לבית הספר למשחק ניסן נתיב. הוא עזב את בית הספר לאחר תום השנה הראשונה ללימודים לטובת כתיבה והלחנה של שירים. בשיריו ובסגנונו המוזיקלי, ניתן לזהות השפעות של מקצבים לטיניים, בשילוב בלדות פופ ישראליות רומנטיות.

 תחילת הדרך כפזמונאי ומלחין 
על אף הרצון ליצור עבור עצמו, כהן לא החל את הקריירה כאמן מבצע אלא ככותב ומלחין. כבר בתחילת דרכו כתב והלחין שירים למבצעים כגון דנה ברגר, שלומי שבת, בועז שרעבי ואייל גולן. עבור גולן הלחין את השיר "כשאחר" (זוכה פרס אקו"ם בשיר השנה לשנת 2012), וכתב והלחין את היצירות "נגעת לי בלב", "דז'ה וו", "רציתי להגיד לך", "קל כל כך" (אשר נכתב כתגובה לריאיון שהעניקה גרושתו של גולן, אילנית לוי ל"שבעה לילות" בו שטחה את טענותיה כנגד גולן וטענה כי הוא אינו אב טוב לילדיו. עם יציאת השיר סיפר כהן כי השיר לא נכתב בהזמנת אייל גולן, אלא מתוך רגשותיו של כהן עצמו, הקרוב לגולן ומחובר אליו רגשית) ועוד. לבועז שרעבי, כתב והלחין כהן את השיר "אני עובר בסמטאות", לעומר אדם את השיר "כמו בימים". עבור שלומי שבת כתב והלחין כהן את "כשנגיע הביתה" ו"מה ששלי שלך".

ב-2017, עם לידת בתה הראשונה של שרית חדד, כתב והלחין עבורה יחד עם אבי אוחיון את השיר "חלק ממני".

 הפריצה כזמר 
לאחר ההצלחה שנחל בתור פזמונאי ומלחין פרץ רותם לתודעה הציבורית כזמר בשנת 2013 עם סינגל הבכורה שלו "אל העולם שלך", שהפך להצלחה גדולה הן בתחנות הרדיו השונות והן ביוטיוב. בשנת 2014 הוציא את אלבום הבכורה – "אל העולם שלך", אשר זכה לביקורות משבחות בתקשורת, ופרס אלבום זהב על למעלה מ-20,000 עותקים. באותה שנה זכה בפרס תגלית השנה מטעם אקו"ם.

אלבומו השני, "לא דמיינתי", שראה אור בשנת 2015 זכה אף הוא לפופולריות גדולה ובפרס אלבום זהב. ב-8 במאי הוציא את הסינגל "איזה עולם" שהגיע למקום השישי במצעד השבועי של מדיה פורסט.

במאי 2017, כחלק מאלבומו השלישי שיצא בסוף אותה שנה, שחרר את שיר הבולרו הראשון בישראל "כל כך יפה לך", יחד עם הזמר האמריקאי-קובני דסמר בואנו, שהפך השיר לאחד הלהיטים המושמעים של הקיץ וכיכב בראש מצעדי הפזמונים בכל תחנות הרדיו בישראל. לאחר שבואנו התארח בספטמבר של אותה שנה בהופעתו של רותם בהאנגר 11 בתל אביב, בתום ההופעה, החליט הזמר הקובני לשכנע את אנריקה איגלסיאס להוציא יחד עם רותם את הגרסה העברית ספרדית של הלהיט המפורסם "Subeme La Radio".

בנובמבר 2021 השתתף בדואט "גם אם טעיתי" עם שלומי שבת בפרויקט "שלומי שבת וחברים 3".

בשנים 2020–2021 שימש כפרזנטור של חברת "אייס".

בשנת 2022 השתתף בעונה השמינית של התוכנית "רוקדים עם כוכבים" בקשת 12 והודח תשיעי. בשנת 2026, לאחר שנתיים שלא הוציא חומרים מוזיקליים חדשים, הוציא את השיר "לשרוף". ב-18 בפברואר הוציא את אלבומו החמישי, "הבן של נורית".

 חיים אישיים 
בדצמבר 2021 הציע כהן נישואין לבת זוגו שי שגיא הצעירה ממנו ב-19 שנים, וב-19 ביולי 2022 השניים נישאו. במאי 2023 נולד בנם הבכור, בדצמבר 2024 נולד בנם השני ובנובמבר 2025 נולדה בתם השלישית.

בשנת 2024 סיפר כי החל לקיים מצוות והוא מתקרב לדת ולמסורת היהודית.

דיסקוגרפיה
 אלבומי אולפן 
 2014: אל העולם שלך
 2015: לא דמיינתי
 2017: כל כך יפה לך
 2022: 42
 2026: הבן של נורית

 קישורים חיצוניים 





 הערות שוליים 

קטגוריה:זוכי פרס אקו"ם
קטגוריה:מלחינים ישראלים
קטגוריה:זמרים ישראלים
קטגוריה:זמרי מוזיקה מזרחית ישראלים
קטגוריה:זמרי פופ ישראלים
קטגוריה:זמרי רוק ישראלים
קטגוריה:בוגרי תיכון אזורי רמלה-לוד
קטגוריה:חברי להקות צבאיות ישראליות
קטגוריה:פרזנטורים ישראלים
קטגוריה:מתחרי רוקדים עם כוכבים (ישראל)
קטגוריה:לוד: מוזיקאים
קטגוריה:ישראלים שנולדו ב-1980